Doare-disklêriañ

Er yezhadur, hag er yezhoniezh, e vez implijet an termen doare-disklêriañ evit komz eus an doareoù-verb pennañ a dalvez da deskrivañ un ober pe un darvoud gwirvoudel hervez an hini a zo o komz. Unan eus an doareoù-gwirvezañ eo an doare-disklêriañ. 

Holl yezhoù ar bed a ra gant an doare-mañ, ha seul wezh ma ne reer gant doare resis ebet all e reer gant an doare-disklêriañ evel doare amverk.

Bez' e c'hell bezañ implijet er stumm-kadarnaat, er stumm-nac'h hag er stumm-goulenn, da skouer:

 Dont a rae / Dont a ra / Dont a raio 
 Ne zeue ket / Ne zeu ket / Ne zeuio ket
 (Ha) dont a rae? / (Ha) dont a ra? / (Ha) dont a raio? 

Displeget e c'hell bezañ e meur a amzer yezhadurel hervez pep yezh resis.

 E brezhoneg 
E brezhoneg e vez enebet an doare-disklêriañ ouzh doare-divizout en un tu hag ouzh an doare-gourc'hemenn en tu all.

Kalz ledanoc'h eo an doare-disklêriañ e brezhoneg evit an doareoù all ha displeget e c'hell bezañ e meur a amzer yezhadurel (tremened, bremañ ha dazont) hag e meur a arvez (strizh, ledan, boas...), da skouer er stumm-kadarnaat:

 Tremened
 Amdremenet: Lenn a rae
 Adkevrennek: Kanet en deus bet
 Pad: O hadañ edo
 Boas: Brav e veze an amzer
 Lec'hiañ: Amañ edo
 Peurdremenet: Lennet en doa
 Kent: $
 Strizh: Lenn a reas
 Amstrizh: Lennet en deus

 Bremañ
 Bremañ: Ruz eo an aval
 Pad: O hadañ emañ
 Boas: Brav e vez an amzer
 Lec'hiañ: Amañ emañ

 Dazont
 Dazont: Sioul e vo an noz
 Kent: Brav e vo bet dezhañ da vont
 Pad: O hadañ e vo

Er yezhadurioù brezhonek
An « doare-disklêriañ » a verk oberoù pe stadoù, bezañs dezho. — (Roparz Hemon, Yezhadur berr ar brezhoneg, 1979, p. 90.)
Evit reiñ da anaout ur gadarnadenn, un nac'hadenn, ur goulenn diarvar e vez graet gant an doare-disklêriañ. — (Frañsez Kervella, Yezhadur Bras ar Brezhoneg, Brest, 1947, 1976, p. 106, §174.)

 Gwelit ivez: 
 Doare-divizout
 Doare-sujañ
 Doare-gourc'hemenn
 Doare-gwirvezañ

Disklêriañ